CELEX: 32020D0555
Language: fi
Date: 2020-04-22 00:00:00
Title: Komission päätös (EU, Euratom) 2020/555, annettu 22 päivänä huhtikuuta 2020, komission työjärjestyksen muuttamisesta

22.4.2020   
               
               
                  FI
               
               
                  Euroopan unionin virallinen lehti
               
               
                  LI 127/1
               
            
         KOMISSION PÄÄTÖS (EU, Euratom) 2020/555,
         annettu 22 päivänä huhtikuuta 2020,
         komission työjärjestyksen muuttamisesta
         EUROOPAN KOMISSIO, joka
         ottaa huomioon Euroopan unionista tehdyn sopimuksen,
         ottaa huomioon Euroopan unionin toiminnasta tehdyn sopimuksen ja erityisesti sen 249 artiklan,
         ottaa huomioon Euroopan atomienergiayhteisön perustamissopimuksen ja erityisesti sen 106 a artiklan,
         sekä katsoo seuraavaa:
         
                     (1)
                  
                  
                     Komission olisi voitava varmistaa, että sen päätöksentekomenettely voidaan toteuttaa sujuvasti myös poikkeuksellisissa olosuhteissa.
                  
               
                     (2)
                  
                  
                     Jos jotkut tai kaikki komission jäsenet ovat poikkeuksellisten olosuhteiden vuoksi estyneet osallistumasta komission kokoukseen henkilökohtaisesti, puheenjohtaja voi kutsua heidät osallistumaan sellaisen televiestintäjärjestelmän välityksellä, jossa heidät voidaan tunnistaa ja jonka avulla he voivat osallistua tehokkaasti.
                  
               
                     (3)
                  
                  
                     Kun komission jäsenet osallistuvat komission kokoukseen televiestintäjärjestelmien välityksellä, heidän olisi katsottava olevan päätösvaltaisuuden toteamista varten läsnä.
                  
               
                     (4)
                  
                  
                     Tällaisessa kokouksessa hyväksyttyjen asiakirjojen varmentamista varten voitaisiin tiivistelmään tulevat puheenjohtajan ja pääsihteerin allekirjoitukset korvata heidän antamillaan kirjallisilla suostumuksilla,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutetaan komission työjärjestys (1) seuraavasti:
            
                        1)
                     
                     
                        Lisätään 5 artiklan 2 kohtaan alakohta seuraavasti:
                        ”Jos jotkut tai kaikki komission jäsenet ovat poikkeuksellisten olosuhteiden vuoksi estyneet osallistumasta komission kokoukseen henkilökohtaisesti, puheenjohtaja voi kutsua heidät osallistumaan sellaisen televiestintäjärjestelmän välityksellä, jossa heidät voidaan tunnistaa ja jonka avulla he voivat osallistua tehokkaasti.”
                     
                  
                        2)
                     
                     
                        Lisätään 7 artiklaan alakohta seuraavasti:
                        ”Kun puheenjohtaja soveltaa 5 artiklan 2 kohdan toisen alakohdan säännöstä, niiden komission jäsenten, jotka osallistuvat asioiden käsittelyyn mainitussa alakohdassa tarkoitetun televiestintäjärjestelmän välityksellä, katsotaan olevan päätösvaltaisuuden toteamista varten läsnä.”
                     
                  
                        3)
                     
                     
                        Lisätään 10 artiklaan kohta seuraavasti:
                        
                           ”4.   Kun puheenjohtaja soveltaa 5 artiklan 2 kohdan toisen alakohdan säännöstä, edellä 1–3 kohdassa tarkoitetut henkilöt voivat osallistua kokouksiin mainitussa alakohdassa tarkoitetun televiestintäjärjestelmän välityksellä.”
                        
                     
                  
                        4)
                     
                     
                        Lisätään 17 artiklan 1 kohtaan alakohta seuraavasti:
                        ”Kun puheenjohtaja soveltaa 5 artiklan 2 kohdan toisen alakohdan säännöstä ja kun olosuhteet estävät tiivistelmän allekirjoittamisen, puheenjohtajan ja komission pääsihteerin allekirjoitukset voidaan poikkeuksellisesti korvata heidän nimenomaisesti antamillaan kirjallisilla suostumuksilla, jotka on liitettävä tiivistelmään.”
                     
                  
         
            2 artikla
            Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 22 päivänä huhtikuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 308, 8.12.2000, s. 26.